༈ དུས་ལ་མངོན་པར་སྐྱོ་བའི་རབས་བི་ཛ་ཧ་རཾ། ཨོཾ་སྭ་སྟི་སིདྡྷཾ། དུས་ལ་མངོན་པར་སྐྱོ་
བའི་རབས་ཞེས་བྱ་བ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་
འཚལ་ལོ། །གང་གིས་ཐོག་མར་བྱང་ཆུབ་ཐུགས་བསྐྱེད་ནས། །གྲངས་མེད་བསྐལ་
པར་བརྩོན་པའི་གོ་བགོས་ཏེ། །མངོན་པར་བྱང་ཆུབ་མཛད་པ་བསམ་མི་ཁྱབ། །
ཟས་གཙང་སྲས་སུ་གྱུར་ལ་གུས་ཕྱག་འཚལ། །གསུང་རབ་ཆུ་གཏེར་ཡོན་ཏན་གངས་
ཆེན་མཚོ། །རྒྱལ་བ་རྒྱལ་སྲས་ཡིད་བཞིན་འབྱུང་བའི་གནས། །ཕན་བདེའི་དུས་
རླབས་སྲིད་ཞིའི་དབྱིངས་ཁྱབ་པ། །དམ་ཆོས་རྒྱ་མཚོ་ཡུན་རིང་གནས་གྱུར་ཅིག །
བསླབ་གསུམ་ཡོན་ཏན་རིན་ཆེན་ས་གཞི་ལ། །དགེ་ཚོགས་རྣམ་འཕེལ་འགྲོ་ཀུན་
བསོད་ནམས་ཞིང་། །རང་གཞན་དོན་གཉིས་འབྱོར་བའི་གཞིར་གྱུར་པ། །འཕགས་
པའི་དགེ་འདུན་དད་བརྒྱའི་གཙུག་གིས་མཆོད། །ཞི་བ་ཆོས་བཟང་ཕན་བདེ་འབྱུང་
བའི་གནས། །ཐུབ་པའི་བསྟན་པ་ནུབ་རིའི་རྩེར་ལྷུང་ཞིང་། །བཤེས་གཉེན་དམ་པ་
ཕལ་ཆེར་འདས་པའི་དུས། །ལྔ་བརྒྱ་ཐ་མར་གྱུར་ལ་སྐྱོ་བས་ཉོན། །འཛམ་བུ་གླིང་
ལས་ཁྱད་པར་གངས་རིའི་ཡུལ། །དེང་སང་དུས་ངན་མི་རྣམས་མི་སྲུན་ཞིང་། །བཅོས་
མའི་ཆ་ལུགས་དག་ཀྱང་གྲངས་མང་ལ། །ཡང་དག་ཚུལ་བཞིན་སྤྱོད་པའི་སྐྱེ་བོ་ཉུང་། །
ཡུལ་རྣམས་ཕལ་ཆེར་ཁྲིམས་ཀྱིས་མི་འཚོ་ལ། །མི་རིགས་རང་གར་སྤྱོད་ཅིང་བདེན་
རྫུན་འཆོལ། །ཡོན་ཏན་སྐྱོན་དུ་མཐོང་བ་འུག་པའི་མིག །གངས་རིའི་ཁྲོད་ལས་གཞན་
པ་སུ་ཞིག་ཀྱེ། །ཕྱོགས་འདིར་གནའ་དུས་བཟང་པོ་ནུབ་གྱུར་ཅིང་། །ད་དུས་ངན་
པའི་སྙིགས་མ་ལྔ་བདོ་བས། །ཡུལ་ལུགས་འགྱུར་ཞིང་ཆ་ལུགས་སྣ་ཚོགས་བྱེད། །
བསམ་སྤྱོད་མི་དགེ་སྡིག་སྤྱོད་འབའ་ཞིག་འཕེལ། །དེ་དག་དབང་གིས་ཕྱི་རོལ་དུས་
ཚིགས་དང་། །ནང་གི་བདེ་སྡུག་འགྱུར་བས་སྡུག་བསྔལ་ཞིང་། །སྔོན་དུས་བཟང་
པོའི་རྗེས་སུ་མཐུན་མ་གྱུར། །ད་ནི་རང་བཞིན་སྐྱོ་བའི་ཚུལ་ལ་ཉོན། །སྔོན་དུས་ཡུལ་
རྣམས་དར་ཞིང་རྒྱས་ན་ཡང་། །ད་དུས་གྲོང་རྣམས་ཕལ་ཆེར་འབྲོག་སྟོང་འདྲ། །སྐྱེ་
བོ་ཉུང་ཞིང་ཟས་གོས་འབྱོར་པ་ཆུང་། །དབུལ་འཕོངས་འཚེ་བ་མང་པོས་སེམས་འདི་
སྐྱོ། །སྔོན་དུས་བཟང་ལ་ཆར་ཆུ་སྙོམས་ན་ཡང་། །ད་དུས་ངན་པས་དཔྱིད་འཁྱགས་
དབྱར་སྐམ་ལ། །སྟོན་འཁྲུག་དགུན་འཇུངས་སད་སེར་མུ་གེས་ཉེན། །མི་རྣམས་སེར་
སྣ་འཕེལ་བས་སེམས་འདི་སྐྱོ། །སྔོན་དུས་ཡུལ་རྣམས་ཁྲིམས་ཀྱིས་སྐྱོང་ན་ཡང་། །
ད་དུས་ཁྲིམས་མེད་ངན་པ་རྒྱལ་བའི་དུས། །མི་བདེན་ཁ་འཛིན་བདེན་ལ་ཆད་པ་
གཅོད། །དོན་མེད་ཁྲལ་ཆུས་མནར་ལ་སེམས་འདི་སྐྱོ། །སྔོན་དུས་ཡུལ་རྣམས་འཇམ་
ཞིང་བདེ་ན་ཡང་། །ད་དུས་རྩུབ་བས་ལམ་འཕྲང་ཆོམ་པོ་མང་། །འགྲིམ་འགྲུལ་མི་
བདེ་མང་བས་ཉུང་བ་འཇོམས། །ཕན་ཚུན་མི་མཐུན་རྩོད་པས་སེམས་འདི་སྐྱོ། །སྔོན་
དུས་ཕྱོགས་རྣམས་འཇམ་བདེར་གནས་ན་ཡང་། །ད་དུས་དམག་དང་འཁྲུག་ལོང་
སྣ་ཚོགས་རྒྱས། །ཀུན་གྱི་སྙིང་དུ་འབྱུང་པོའི་གདོན་ཞུགས་པས། །བདེ་བའི་གོ་སྐབས་
མེད་པས་སེམས་འདི་སྐྱོ། །སྔོན་དུས་གཞུང་བཟང་ངོ་ཚ་ཆེ་ན་ཡང་། །ད་དུས་ཁྲེལ་
ཆུང་ཀུན་སྤྱོད་བསྐལ་པ་ངན། །ཕན་ཚུན་རིགས་འཆོལ་གཉེན་ལ་གདུང་སེམས་ཆུང་། །
གཞུང་ངན་ཕྱི་ཐག་ཐུང་བས་སེམས་འདི་སྐྱོ། །སྔོན་དུས་མཐུན་ལ་ནང་རིགས་གཤིམ་
ན་ཡང་། །ད་དུས་མི་མཐུན་དབྱེན་བཅུག་གཏམ་སྣ་མང་། །གཅིག་གིས་གཅིག་བསླུ་
ཕན་ཚུན་ཉེས་ན་དགའ། །ཕྲག་དོག་ཟུག་རྔུ་ཆེ་བས་སེམས་འདི་སྐྱོ། །སྔོན་དུས་ཁོང་
ཡངས་ལྷོད་ཆ་ཆེ་ན་ཡང་། །ད་དུས་གྲིམ་པས་ཅུང་ཟད་ཙམ་གྱི་ཕྱིར། །ཕ་དང་བུར་
འཐབ་དཔོན་སློབ་མཛའ་བཤེས་འབྲལ། །རང་བཞིན་ཀུན་སྤྱོད་ངན་པས་སེམས་
འདི་སྐྱོ། །སྔོན་དུས་ངོ་ཚ་ཁྲེལ་འཛེམ་ཆེ་ན་ཡང་། །ད་དུས་ཟས་ནོར་ཅུང་ཟད་ཙམ་
གྱི་ཕྱིར། །སྡིག་དང་གཏམ་ངན་ཁྱད་དུ་བསད་ནས་སྒྲུབ། །བཟང་པོའི་སྤྱོད་དང་བྲལ་
བས་སེམས་འདི་སྐྱོ། །སྔོན་དུས་རང་བཞིན་ཆད་ལ་བཙན་ན་ཡང་། །ད་དུས་མི་རྣམས་
ཁས་བླངས་དོན་སྟབས་གཅོག །རྫུན་དང་སྤྲུལ་པ་ངན་གཡོ་སྣ་ཚོགས་བྱེད། །བློ་
གཏད་མེད་པ་མཐོང་ནས་སེམས་འདི་སྐྱོ། །སྔོན་དུས་གཤིས་བཟང་རང་བཞིན་བརྟན་
ན་ཡང་། །ད་དུས་རྒྱུད་འཚུབས་ཁོང་ཁྲོ་འཁོན་ངན་འབེབས། །རང་ཚུགས་མི་ཐུབ་
ཟུངས་མེད་ཁ་གསག་ཅན། །མཐོ་འགྲོགས་གསར་ངས་ཆེ་བས་སེམས་འདི་སྐྱོ། །
སྔོན་དུས་སྤྱི་ཚིས་བཟང་སེམས་ཆེ་ན་ཡང་། །ད་དུས་ཕྱོགས་ཆར་རང་འདོད་གཙོ་བོར་
སྒྲུབ། །ཁ་ཡངས་གཏིང་དོག་ངན་ལ་མི་ཚེ་བསྐྱལ། །བཟང་སེམས་མེད་པ་མཐོང་
ནས་སེམས་འདི་སྐྱོ། །སྔོན་དུས་དོན་རྣམས་རིགས་པས་སྒྲུབ་ན་ཡང་། །ད་དུས་འཕྲལ་
ཕུགས་རྒྱུ་མཚན་མི་གཞིག་པར། །གང་དྲན་བྱེད་སྐྱེན་ཕྱིས་ནས་འགྱོད་པ་ཅན། །ལམ་
དུ་མི་འགྲོ་སྒྲུབ་པས་སེམས་འདི་སྐྱོ། །སྔོན་དུས་བྱ་བ་གང་ལའང་གྲོས་སུ་བསྡུར། །
ད་དུས་ཚོད་མེད་རང་བཟོ་རང་གར་བྱེད། །འཕྲལ་ཕུགས་མི་བརྟན་ཆབ་སྲིད་ཉམས་
པའི་རྒྱུ། །རང་གཞན་གནོད་པ་མཐོང་ནས་སེམས་འདི་སྐྱོ། །སྔོན་དུས་གང་ལའང་
ཕན་གནོད་གཞིག་ན་ཡང་། །ད་དུས་མི་རྣམས་སྤྱང་ཀིས་ལུག་མཐོང་ལྟར། །གཞན་
ལ་གནོད་ཀྱང་རང་དོན་འབའ་ཞིག་སྒྲུབ། །བཟང་པོའི་ཚུལ་དང་འགལ་བས་སེམས་
འདི་སྐྱོ། །སྔོན་དུས་ཤ་ཚ་གྲོས་འདེབས་ཉན་ན་ཡང་། །ད་དུས་བདེན་པའི་གཏམ་
ལ་ཉན་མཁན་མེད། །ངོར་བསྟོད་དབྱེན་བཅུག་རྣ་བའི་བདུད་རྩི་བཞིན། །དམ་པའི་
ལམ་དང་འགལ་བས་སེམས་འདི་སྐྱོ། །སྔོན་དུས་ཕ་མ་རྒན་རབས་བཀུར་ན་ཡང་། །
ད་དུས་རྒན་རབས་བཀུར་སྟི་སྲི་ཞུ་མེད། །གྲལ་ཡང་མཐར་འཇོག་ཟས་གོས་ལྷག་
རོལ་སྟེར། །ངོ་ཚའི་གནས་སུ་བྱེད་པས་སེམས་འདི་སྐྱོ། །སྔོན་དུས་བཟང་དྲིན་བྱས་
པ་གཟོ་ན་ཡང་། །ད་དུས་མི་རྣམས་བཟང་ལན་ངན་གྱིས་འཇལ། །ཕན་ཆེར་བཏགས་
ནས་གནོད་པ་ཆེར་སྐྱེལ་པ། །འགྲོགས་སུ་མི་རུང་མཐོང་ནས་སེམས་འདི་སྐྱོ། །སྔོན་
དུས་གང་ལའང་རང་བཞིན་བརྟགས་ན་ཡང་། །ད་དུས་མི་རྣམས་འབར་རྒྱུག་ཕྱོགས་
གཏམ་ཅན། །བཟང་ངན་མི་དཔྱོད་གྲགས་པའི་རྗེས་སུ་འབྲང་། །སྒྲོ་སྐུར་སྨྲ་བསྟོད་
མང་བས་སེམས་འདི་སྐྱོ། །དེ་དག་ལ་སོགས་ཉེས་པ་ཚད་མེད་པ། །དུས་ངན་སྐྱེ་བོ་
རྣམས་ཀྱི་རང་བཞིན་ཏེ། །ཆ་ཙམ་བརྗོད་པས་ཕྱོགས་ཙམ་མཐོང་བར་ཟད། །རྒྱས་
པར་བསྐལ་བའི་བར་དུ་བརྗོད་མི་ལང་། །དེ་དག་མཐོང་ནས་དད་ལྡན་སྐྱེ་བོ་རྣམས། །
དབེན་པའི་གནས་སུ་དམ་ཆོས་སྒྲུབ་པར་རིགས། །དུས་ལ་མངོན་པར་སྐྱོ་བའི་རབས་
ལས། ཐ་མལ་བའི་གནས་ལ་སྐྱོ་བར་བསྟན་པ་སྟེ་རབས་དང་པོའོ།། །།
དེ་ལྟར་འཇིག་རྟེན་བསམ་སྤྱོད་སྐྱེ་བོ་ཀུན། །རང་བཞིན་བླུན་པས་བདེན་དུ་ཆུག་ན་
ཡང་། །ཐར་པར་ཞུགས་པ་ཆོས་དོན་གཉེར་བ་རྣམས། །བསྟན་པ་སྙིགས་མའི་སྐྱོ་བ་
བཤད་ཀྱིས་ཉོན། །ལྷར་བཅས་འགྲོ་བའི་ཕན་བདེ་འབྱུང་བའི་གནས། །བསྟན་པ་
འཇིག་རྟེན་མིག་འདི་ཟུམ་དུ་ཉེ། །བཤེས་གཉེན་ཐར་པའི་ལམ་མཁན་ཕལ་ཆེར་
འདས། །བྱང་ཆུབ་ལྗོན་ཤིང་རྙིང་བས་སེམས་འདི་སྐྱོ། །སྔོན་གྱི་རྒྱལ་བས་བྱང་ཆུབ་
བརྙེས་པའི་གནས། །རྡོ་རྗེ་གདན་སོགས་འཕགས་པའི་ཡུལ་རྣམས་སྟོང་། །སྡིག་སྤྱོད་
སོག་པོ་རྣམས་ཀྱིས་མཐའ་བསྐོར་ཞིང་། །ཉམ་ངའི་གནས་སུ་གྱུར་ལ་སེམས་འདི་སྐྱོ། །
ཕྱོགས་རྣམས་གང་ནའང་དགེ་བའི་བཤེས་ཉུང་ཞིང་། །ཆོས་བཞིན་སྤྱོད་པའི་སྐྱེ་བོ་
རབ་དཀོན་ལ། །སྡེ་དགོན་རྣམས་ཀྱང་ཁྱིམ་པའི་གྲོང་འདབ་བཞིན། །ཆོས་མིན་བྱ་
བྱེད་མང་བས་སེམས་འདི་སྐྱོ། །རང་ཉིད་མཁན་སློབ་གནས་སུ་ཁས་འཆེ་ཡང་། །
ཆོས་ཀྱི་ཉམས་ལེན་ཤེས་བྱེད་གཉིས་དང་བྲལ། །ཁྱིམ་ཆུང་སྤངས་པའི་ཁྱིམ་ཆེན་
འདུ་འཛི་ཅན། །འཁྲུལ་སྣང་བདེན་པར་འཛིན་ལ་སེམས་འདི་སྐྱོ། །རང་ཉིད་མཆོག་
ཏུ་བཙུན་པར་ཁས་འཆེ་ཡང་། །ཕྲ་མོ་བསྲུང་ལ་ཆེན་པོ་ཁྱད་དུ་གསོད། །ཡོ་བྱད་སོགས་
བྲུན་ཚེ་འདི་འབའ་ཞིག་པ། །ཐར་ལམ་ངེས་འབྱུང་བྲལ་ལ་སེམས་འདི་སྐྱོ། །རང་
ཉིད་བཟང་པོའི་གནས་སུ་ཁས་འཆེ་ཡང་། །ཕྱི་ནང་འཛོལ་ལ་ཆོས་བརྒྱད་གཙོ་བོར་
འཛིན། །གཞན་ལ་སྡང་ཞིང་རང་རྒྱུད་མ་དུལ་བས། །ཀོ་ལོང་ཟུར་མགོ་རགས་ལ་
སེམས་འདི་སྐྱོ། །རང་ཉིད་རབ་ཏུ་བྱུང་བར་ཁས་འཆེ་ཡང་། །ཐོས་བསམ་མི་གཉེར་
ཡོ་བྱད་གང་བཟང་འགྲན། །བླང་དོར་མི་ཤེས་བསླབ་གསུམ་ནོར་གྱིས་དབེན། །ཉོན་
མོངས་དུག་ལྔ་འཁྲུགས་པས་སེམས་འདི་སྐྱོ། །རང་ཉིད་ཆོས་ལ་ཞུགས་པར་ཁས་
འཆེ་ཡང་། །དགེ་སྡིག་མི་འཛེམ་འཁྲུལ་པའི་བྱ་བས་གཡེངས། །དད་མེད་ཤེས་རབ་
ཆུང་ལ་དྲན་པ་གསལ། །ཆོས་མེད་སྟོང་པར་འགྲོ་བས་སེམས་འདི་སྐྱོ། །རང་ཉིད་
བསྟན་ལ་ཞུགས་པར་ཁས་འཆེ་ཡང་། །ཁྲིམས་མེད་རྟགས་ཙམ་འཛིན་ལ་འདོད་ཡོན་
གཉེར། །རབ་ཏུ་བྱུང་ཡང་ཆོས་ཀྱིས་མ་གོས་པའི། །རྫིང་བུའི་ངང་མོ་འདྲ་ལ་སེམས་
འདི་སྐྱོ། །རང་ཉིད་བསོད་ནམས་གསོག་པར་ཁས་འཆེ་ཡང་། །ཕྱོགས་ཆའི་སྦྱིན་པ་
ལོ་འདོད་རློམ་སེམས་ཅན། །སྡིག་དང་འདྲེས་པ་ཁ་ལན་རེ་བཅས་གཞི། །ངས་བྱས་
ཡུས་ཀྱིས་བརྣངས་ལ་སེམས་འདི་སྐྱོ། །རང་ཉིད་འབྱོར་ལྡན་ཕྱུག་པོར་ཁས་འཆེ་
ཡང་། །སེར་སྣས་བཅིངས་ཏེ་གཏོང་སེམས་རྡུལ་ཙམ་མེད། །རང་ཡང་མི་སྤྱོད་གཞན་
ལའང་མི་སྦྱིན་པ། །འཆི་དུས་སྡིག་སྤྱོད་ཅན་གྱུར་སེམས་འདི་སྐྱོ། །རང་ཉིད་སྡེ་དགོན་
ཆོས་ལྡན་ཁས་འཆེ་ཡང་། །ཆོས་མིན་བྱ་བྱེད་ཁྱིམ་པའི་གྲོང་རྡལ་བཞིན། །རྣམ་གཡེང་
འདུ་འཛི་སྡུག་བསྔལ་རྒྱུན་མི་འཆད། །ཆགས་སྡང་འཐབ་རྩོད་མང་བས་སེམས་འདི་
སྐྱོ། །དེ་དག་ལ་སོགས་ཉེས་པའི་ཚོགས་མང་པོ། །བསྐལ་པར་བརྗོད་ཀྱང་ཀུན་ཏུ་
ཟད་མི་ཤེས། །འདི་འདྲའི་ཚུལ་ལ་མངོན་པར་སྐྱོ་བ་ཡིས། །དབེན་པའི་གནས་སུ་
དམ་ཆོས་སྒྲུབ་པར་རིགས། །དུས་ལ་མངོན་པར་སྐྱོ་བའི་རབས་ལས། ཕལ་པའི་
གནས་ལ་མངོན་པར་སྐྱོ་བར་བསྟན་པ་སྟེ་རབས་གཉིས་པའོ།། །།
དེ་ལྟར་ཕལ་རྣམས་ཉེས་པའི་སྐྱོན་མང་པོ། །ཐོས་བསམ་ཚུལ་ལ་བློ་མིག་མ་སྦྱངས་
པས། །མི་ཤེས་སྐྱོན་གྱུར་གང་དེ་བདེན་མོད་ཀྱི། །ཤེས་བཞིན་ཁྱད་དུ་གསོད་ལ་སྐྱོ་
བས་ཉོན། །རང་ཉིད་བླང་དོར་ཤེས་པར་རློམ་ན་ཡང་། །རྒྱུ་འབྲས་མི་འཛེམ་འདོད་
ཡོན་རང་དགར་སྤྱོད། །ཐབས་ཀྱིས་གཞན་བསླུ་དུག་ལྔ་སུ་བས་རགས། །ཉོན་མོངས་
འདོད་སྲེད་ཆེ་བས་སེམས་འདི་སྐྱོ། །རང་ཉིད་གཞན་ལ་འཆད་པར་ཁས་འཆེ་ཡང་། །
རང་རྒྱུད་མ་དུལ་གཞན་རྒྱུད་ཐབས་ཀྱིས་བསྲེག །གཟུ་བོར་མི་གནས་གཞན་ལ་
འཕྱར་ཀ་གཏོང་། །ཆོས་དང་རང་རྒྱུད་འཛོལ་བས་སེམས་འདི་སྐྱོ། །རང་ཉིད་དམ་
ཆོས་མཁས་པར་ཁས་འཆེ་ཡང་། །བྱམས་དང་སྙིང་རྗེས་རང་རྒྱུད་མ་བརླན་ཞིང་། །
གཞན་ལ་ཕྲག་དོག་འཐབ་རྩོད་འཁྲུག་ལོང་སྐྱེ། །ཀུན་གྱི་གཟིང་རྩར་གྱུར་ལ་སེམས་
འདི་སྐྱོ། །རང་ཉིད་སྡེ་སྣོད་འཛིན་པར་རློམ་ན་ཡང་། །རང་གཞན་གྲུབ་མཐའི་གཞུང་
ལུགས་མི་ཤེས་ཤིང་། །མང་དུ་མ་ཐོས་ཕྱོགས་རེའི་བློ་མིག་ཅན། །རློམ་པས་ཁེངས་
པ་མཐོང་ནས་སེམས་འདི་སྐྱོ། །རང་ཉིད་དམ་ཆོས་ཤེས་པར་རློམ་ན་ཡང་། །ཚིག་
ཙམ་ཤེས་པས་ང་རྒྱལ་རི་བོ་བཞིན། །རང་རྒྱུད་ཆོས་དང་ལུང་པ་སོ་སོ་བ། །ནེ་ཙོའི་
འདོན་པ་འདྲ་བས་སེམས་འདི་སྐྱོ། །རང་ཉིད་བཤེས་གཉེན་དམ་པར་རློམ་ན་ཡང་། །
ཀུན་ལ་ཁྱད་གསོད་ཉེ་བར་མ་ཞི་བ། །དོན་ལ་རྨོངས་པའི་མཁས་པ་ཡ་མཚན་ཅན། །
ཆོས་མེད་དྲེད་པོར་གྱུར་ལ་སེམས་འདི་སྐྱོ། །དིང་སང་བསྟན་པ་ལུང་གིས་འཛིན་ན་
ཡང་། །སྔོན་གྱི་གཞུང་ལུགས་བཟང་པོ་ཕལ་ཆེར་ནུབ། །རང་བཟོའི་གྲུབ་མཐའ་
ངན་པ་གཙོར་བྱས་ནས། །འཆད་རྩོད་རྩོམ་པའི་ཚུལ་ལ་སེམས་འདི་སྐྱོ། །རང་ཉིད་
དམ་ཆོས་འཆད་པར་རློམ་ན་ཡང་། །དང་པོར་བླ་མ་གུས་པས་མ་བསྟེན་ཞིང་། །བར་
དུ་ཚིག་དོན་བརྩོན་པས་མ་སྦྱངས་ལ། །ཐ་མར་འཆད་དུས་མུན་ཁུང་འཛུབ་བཙུགས་
བཞིན། །རང་བཞིན་མ་གོ་འཆད་ལ་སེམས་འདི་སྐྱོ། །རང་ཉིད་གཞུང་ལུགས་རྩོད་
པར་རློམ་ན་ཡང་། །རང་གཞན་གྲུབ་མཐའི་སྐྱོན་གེགས་མི་ཤེས་པར། །ལོག་རྟོག་
ཉིང་འཁྲུལ་ལེགས་པའི་གཞུང་ལུགས་ནུབ། །རྟོག་གེ་རྣམ་པར་འཁྱམས་ལ་སེམས་
འདི་སྐྱོ། །རང་ཉིད་བསྟན་བཅོས་རྩོམ་པར་རློམ་ན་ཡང་། །རྩོམ་གཞིའི་གནས་ལས་
འདྲ་མིན་གོང་འོག་རྣམས། །ནོར་བས་གཞུང་ལུགས་སྔ་མ་ནུབ་པ་ལས། །ཁུངས་
མེད་གྲགས་པ་འདོད་ལ་སེམས་འདི་སྐྱོ། །རང་ཉིད་ཀུན་ལ་མཁས་པར་གྲགས་ན་
ཡང་། །རིམ་གསུམ་འཁོར་ལོའི་དགོངས་དོན་ལེན་མི་ཤེས། །ཚིག་ཚོགས་ཆ